Jurinová, Erika, podpredsedníčka NR SR (2013-10-30):
Vážený pán predsedajúci, vážené kolegyne, kolegovia, chvíľočku vás zdržím a ten dôvod, prečo som sa takto rozhodla, je veľmi jednoduchý. V týchto dňoch sa konala konferencia, takzvaná Stupavská konferencia, ktorá dneska končila a boli prijaté určité závery. Zúčastnili sa jej aj minister vnútra a minister financií, kde hovorili o svojich predstavách, ale čo možnože je viac znepokojujúce a čo bol možno dôvod, aby som vás oboznámila s tým, aké vyhlásenie išlo cez agentúru SITA, je to, že oznámil splnomocnenec vlády pre občiansku spoločnosť, že vlastne uvoľňuje tento post a odchádza z úradu splnomocnenca. Pretože zdieľam obavy vyjadrené v tomto vyhlásení, tak dovolím si ho prečítať aj vám, vážení kolegovia. Z vyhlásení účastníkov konferencie neziskových organizácií 30. 10. 2013. „Stošesťdesiat prítomných zástupcov takmer 130 mimovládnych neziskových organizácií podrobne bilancovalo vyše dvojročné pôsobenie Úradu splnomocnenca vlády Slovenskej republiky pre rozvoj občianskej spoločnosti a kriticky zreflektovalo súčasný stav a výzvy pre budúcnosť. Prítomní ocenili výsledky, ktoré sa za ten čas podarilo dosiahnuť. Vytvoril sa rámec pre komunikáciu a spoluprácu medzi štátom a neziskovým sektorom, pre posilnenie postavenia aktívnych občanov, pre rozvíjanie princípov otvoreného vládnutia, pre dialóg medzi vládou a občanmi. Účastníci konferencie ocenili vôľu podpredsedu vlády a ministra vnútra Roberta Kaliňáka, pod ktorého bol úrad kompetenčne začlenený, napomáhať tomuto procesu. Okrem iného úrad splnomocnenca prispel k schváleniu zákona o dobrovoľníctve, ktorý otvoril nové perspektívy pre tento dôležitý rozmer činnosti neziskového sektora. V rámci Iniciatívy pre otvorené vládnutie sa postupne sprístupnilo 200 dátových súborov. V intenzívnej diskusii so zástupcami občianskej spoločnosti, s platformami mimovládnych organizácií a Komorou neziskových organizácií pri Rade vlády pre neziskové organizácie úrad prispel k budúcemu programovaniu čerpania eurofondov, a to v podobe návrhu operačného programu efektívna verejná správa – podpora neziskových organizácií, ktorého naplnenie by umožnilo skvalitniť verejné služby a posilniť kapacity neziskového sektora. V obsiahlej diskusii priniesli prítomní desiatky príkladov o činnosti stoviek organizácií a desaťtisícok občanov z neziskového sektora, ktorých pozitívne aktivity priaznivo ovplyvňujú život ľudí na Slovensku. Účastníci vyslovili uznanie odchádzajúcemu splnomocnencovi vlády Slovenskej republiky pre rozvoj občianskej spoločnosti Filipovi Vagačovi, ktorý sa vynikajúco zhostil svojho poslania. Zanecháva za sebou rozpracované dielo, na ktoré hodno a treba aj nadviazať. Z bilancie, o ktorej sa na konferencii podrobne diskutovalo, je zároveň jasné, že niekoľko mimoriadne závažných cieľov sa zatiaľ nedarí napĺňať. Účastníci považujú za kardinálne dôležité zachovať pre budúcnosť dvojpercentnú daňovú asignáciu ako kľúčový zdroj pre pôsobenie neziskových organizácií, udržať kvalitný zákon o slobodnom prístupe k informáciám, zrovnoprávniť verejných a neverejných poskytovateľov verejných služieb, ako aj posilniť účasť verejnosti na legislatívnom procese. Konferencia prejavila vážne znepokojenie nad tým, že sa tieto ciele nedarí napĺňať, čo môže ohroziť budúcnosť aktívneho, silného, funkčného a spoločensky prospešného neziskového sektora. Účastníci vyslovili odhodlanie obhajovať princípy a hodnoty, ktoré stoja v pozadí týchto cieľov, a urobiť všetko preto, aby sa postupne dosahovali. Prítomní sa zhodli na tom, že neziskový sektor sa opäť raz ocitá na križovatke. Jedna z ciest vedie k udržaniu, k posilneniu a rozvoju nenahraditeľnej práce občianskych organizácií a iniciatív, v spolupráci a porozumení s osvietenou verejnou správou. Opačným smerom vedú cesty, ktoré rozvoju slovenskej spoločnosti nepomôžu, naopak, ho pribrzdia. Účastníci vyzvali predstaviteľov zodpovedných za rozhodnutia v tejto oblasti, aby k ďalším krokom pristupovali s plnou vážnosťou a vedomím zodpovednosti za priaznivý rozvoj Slovenska.“ Toľko k vyhláseniu účastníkov. Ešte raz opakujem, dôležitý je apel na to, že odchádzajúci splnomocnenec vlády ukončuje svoju činnosť, ktorá bola veľmi dobre naštartovaná. Zaráža ma skutočnosť že vláda zatiaľ neuvažuje o jeho náhrade. Tento post už vlastne ako druhý zostane vôbec neobsadený, preto by som požiadala kolegov, aby sa zapojili a aktívne podporili túto výzvu neziskových organizácií. Vieme, že častokrát suplujú to, čo naozaj nedokáže urobiť štát. Ďakujem.